Pahayag han Bagong Alyansang Makabayan Sinirangan Bisayas ha Adlaw han Black Friday Protest
PRESS STATEMENT
MAY 26, 2017
MARTIAL LAW, DIRI KABATUNAN PARA MAKAB-OT AN KAMURAYAWAN PARA HA KATAWHAN HAN MINDANAO – BAYAN SINIRANGAN BISAYAS
Hugot nga ginkukundenar han Bayan Sinirangan Bisayas (BAYAN-SB) an pagdestroso, pagsunog ngan pag-okupar han mga pasilidad ha mga komunidad nga binuhatan han Maute group nga nagresulta hin kahibang han mga kinabuhi ngan pakabuhi, sugad man ha kadislokar han yinukot-yukot nga katawhan han Marawi.
Pero, hugot nga gintitipahan han BAYAN-SB an deklarasyon ni Presidente Rodrigo Duterte nga Martial Law ha bug-os nga isla han Mindanao, kahuman han nagin enkwentro giutan han tropa han Armed Forces of the Philippines (AFP) ngan Maute group ha siyudad han Marawi.
Dako an tahap nga an deklarasyon han Martial Law in pitad nga nahimugna tungod han kunsabuhay han imperyalismo nga US ngan an mga lokal nga mga niyutiyo hini sugad kan DND Secretary Delfin Lorenzana ngan an pira pa nga mga pasista nga elemento ha gabinete ni Duterte. Ha pagpatuman hin balaud militar, igin-abre hini an dako nga posibilidad ha pagsingabot han mga pasista nga elemento han estado ha ira gahum pampulitika-militar, nga nahitatabo bisan pa man hadton waray pa igdeklara an Martial Law.
Mahibabaruan nga sobra 8,000 na an pinanmatay tungod han “drug war” ngan mga insidente hin pagkaso, pagdakop han mga gintatahapan nga kaaway han gobyerno. Halaba na gihap an rekord han AFP ngan han Philippine National Police (PNP) ha pagtalapas han tawhanon nga katungod.
Ha pag-intindi ha kamutangan han kagubot ha Mindanao, diri angay hingalimtan han katawhan nga an imperyalista nga US asya an numero uno nga terorista ha bug-os nga kalibutan. Ginhimo ngan gin-armasan han US an mga IS groups ngan Abu Sayyaf para tagan hin rason an iya interbensiyon militar ha mga nasud kun diin mayda hiya dako nga interes ha karukayaknon han ekonomiya.
Sugadman han katatapos pala nga ika-33 nga Balikatan Exercises nganhi ha Sinirangan Bisayas, ini nga presente nga panhitabo ha Marawi City in usa nga perpekto nga oportunidad nga sisingabuton han imperyalista nga US ngan mersernaryo nga AFP para pakusgon ngan himuon nga lehitimo an ira mga opensiba kontra ha tanan nga pwersa ha Mindanao, ma-terorista man o diri.
Diri angay hingalimtan han katawhan nga an padayon nga gerra ha Mindanao in resulta han pira ka-dekada nga pananalumpigos han imperyalista nga mga nasud ha pangunguna han US ngan han mga lokal nga naghahadi nga klase. Padayon nga ginhihikawan an aton mga kabugtuan nga Moro han ira katungod nga magdesisyon para ha ira kalugaringon nga kagawasan hini nga mga pwersa.
Kinahanglan kitaon ni Duterte nga damo an mga armado nga grupo ha Mindanao sugad han New People’s Army, Moro Islamic Liberation Front (MILF) ngan Moro National Liberation Front (MNLF) nga kaistorya han gobyerno ha peace talks. Posible ini makaguba o mahingadto ha mas tikagrabe nga gerra ha Mindanao ngan ha bug-os nga Pilipinas.
Diri solusyon an pasista ngan militarista nga pagresolba han krisis panseguridad ha siyudad han Marawi. Sanglit, angay nga dagmit bulkason ni Duterte an iya deklarasyon han Martial Law. Diri angay hingalimtan han katawhan nga samtang diri nareresolba an ugat han gerra sibil, diri la ha Mindanao kundi ha bug-os nga nasud, diri makakab-ot an tinuod ngan panmaihaan nga kamurayawan.#
KATUNGOD PANTAWO, RESPETUHAN!
ATUHAN AN TERORISMO NGAN PASISMO KONTRA KATAWHAN!
MARTIAL LAW, DIRI SOLUSYON HA KAGUBOT HA MINDANAO!
NEVER AGAIN TO MARTIAL LAW!
#StandWithMarawi
#JustPeace
#NeverAgain
#DownWithUSImperialism
war_Latn eng_Latn tgl_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn quy_Latn war_Latn war_Latn eng_Latn pag_Latn eng_Latn eng_Latn lmo_Latn